b'\n_START_ARTICLE_\nElitinis b\xc5\xabrys 2\n_START_SECTION_\nTurinys\n_START_PARAGRAPH_\nViename Brazilijos kal\xc4\x97jim\xc5\xb3 kyla mai\xc5\xa1tas, kuriame gangsterio Beirados vadovaujama gauja, gavusi i\xc5\xa1 korumpuot\xc5\xb3 policinink\xc5\xb3 ginkl\xc5\xb3, imasi susidorojimo su kit\xc5\xb3 gauj\xc5\xb3 nariais, kalin\xc4\x8diais tame pat kal\xc4\x97jime. \xc4\xae viet\xc4\x85 atvyksta speciali\xc5\xb3 paj\xc4\x97g\xc5\xb3 dalinys BOPE, vadovaujamas pulkininko Nascimento. Jis tikina, kad mai\xc5\xa1tas yra puiki proga susidoroti su nusikalt\xc4\x97liais, ta\xc4\x8diau negauna leidimo \xc5\xa1turmuoti u\xc5\xbesibarikadavusi\xc5\xb3 kalini\xc5\xb3. Pad\xc4\x97t\xc4\xaf policijai dar labiau apsunkina kalini\xc5\xb3 teisi\xc5\xb3 gyn\xc4\x97jas ir nesmurto propaguotojas Diogo Fraga, kuris nusprend\xc5\xbeia imtis tarpininko vaidmens. Jam beveik pavyksta \xc4\xafkalb\xc4\x97ti kalinius sud\xc4\x97ti ginklus, ta\xc4\x8diau policija vis tik atidengia ugn\xc4\xaf ir Beirada \xc5\xbe\xc5\xabna._NEWLINE_Naudodamasis proga, Fraga \xc4\xafvykius i\xc5\xa1kelia \xc4\xaf vie\xc5\xa1um\xc4\x85 kaip beprasm\xc4\xaf policijos \xc5\xbeiaurum\xc4\x85. Pulkininkas Nascimento ir kapitonas Matijas priversti palikti BOPE, ta\xc4\x8diau lieka policijoje, o Fraga i\xc5\xa1renkamas \xc4\xaf parlament\xc4\x85, kur toliau t\xc4\x99sia kov\xc4\x85 su policija. Be to, jis veda buvusi\xc5\xb3 Nascimento \xc5\xbemon\xc4\x85 Rozan\xc4\x85._NEWLINE_Tuo tarpu Rio de \xc5\xbdaneiro gatv\xc4\x97se \xc4\xafsigali korumpuota policija, vadovaujama majoro Rochos. I\xc5\xa1st\xc5\xabm\xc4\x99 i\xc5\xa1 gatvi\xc5\xb3 banditus, jie patys ima rinkti duokles ir susidoroti su nepaklusniaisiais. Galiausiai persireng\xc4\x99 policininkai u\xc5\xbepuola nuovad\xc4\x85 ir pagrobia i\xc5\xa1 jos ginklus. Rocha, kurio autoritetas negin\xc4\x8dijamas ir policijoje, ir gatv\xc4\x97je, per informatorius paskleid\xc5\xbeia \xc5\xbeini\xc4\x85, kad u\xc5\xbepuolim\xc4\x85 organizavo viena i\xc5\xa1 gauj\xc5\xb3, su kuria jis tikisi legaliai susidoroti. Nascimento, atliekantis tiriam\xc4\x85j\xc4\xaf darb\xc4\x85, neranda toki\xc5\xb3 \xc4\xafrodym\xc5\xb3, ta\xc4\x8diau operacijos jam at\xc5\xa1aukti nepavyksta, o jos metu \xc5\xbe\xc5\xabna \xc4\xaf tarnyb\xc4\x85 Rochos d\xc4\x97ka gr\xc4\xaf\xc5\xbe\xc4\x99s kapitonas Matijas._NEWLINE_Nusprend\xc4\x99s i\xc5\xa1tirti draugo mirt\xc4\xaf, Nascimento susiduria ne tik su policijos korupcija, bet supranta, kad \xc4\x8dia \xc4\xafpainiota ir politika. Po to, kai sunkiai su\xc5\xbeeid\xc5\xbeiamas jo s\xc5\xabnus, pulkininkas nusprend\xc5\xbeia liudyti savo neken\xc4\x8diamo Fragos sudarytai tirimo komisijai, kad pad\xc4\x97t\xc5\xb3 demaskuoti susitepusius politikus...'